《宿龙井庵与博峰师夜话师欲留予住弥勒阁》
清代·成鹫

难得高僧对茗谈，石林不惜此重探。火分破灶烟犹湿，泉入斋厨味转甘。

到处泥牛随分纳，他年木佛许同参。夜堂莫讶无言说，月满长空水满潭。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。